CELEX: 52015PC0375
Language: mt
Date: 2015-07-31
Title: Proposta għal DEĊIŻJONI TAL-KUNSILL li tiddetermina l-pożizzjoni tal-Unjoni Ewropea għal Deċiżjoni tal-Kumitat Konġunt stabbilit skont il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi, fir-rigward tal-adozzjoni tar-regoli ta’ proċedura tal-Kumitat Konġunt

IL-KUMMISSJONI EWROPEA
            Brussell, 31.7.2015
            COM(2015) 375 final
            2015/0164(NLE)
            Proposta għal
            DEĊIŻJONI TAL-KUNSILL
            li tiddetermina l-pożizzjoni tal-Unjoni Ewropea għal Deċiżjoni tal-Kumitat Konġunt stabbilit skont il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi, fir-rigward tal-adozzjoni tar-regoli ta’ proċedura tal-Kumitat Konġunt
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               Il-Ftehim bejn l-Unjoni Ewropea u l-Armenja dwar il-faċilitazzjoni tal-ħruġ ta’ viżi daħal fis-seħħ fl-1 ta’ Jannar 2014. Il-Ftehim stabbilixxa, fuq il-bażi tar-reċiproċità, drittijiet u obbligi legalment vinkolanti għall-finijiet ta’ simplifikazzjoni tal-proċeduri tal-ħruġ tal-viża għaċ-ċittadini tal-Armenja. L-Artikolu 12 ta’ dan il-Ftehim stabbilixxa Kumitat Konġunt bil-kompitu li jagħmel monitoraġġ tal-implimentazzjoni tal-Ftehim. Skont il-paragrafu 4 ta’ din id-dispożizzjoni, il-Kumitat jistabbilixxi r-regoli ta’ proċedura tiegħu.
            
            
               Ir-Regoli ta’ Proċedura jispeċifikaw l-aspetti prattiċi ta’ organizzazzjoni relatati mal-laqgħat tal-Kumitat u ma’ ħidmietu.
            
            
               2.IR-RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
            
            
               Ir-Regoli ta’ Proċedura annessi ma’ din il-proposta għal Deċiżjoni tal-Kunsill ġew maqbula man-naħa tal-Armenja matul l-ewwel laqgħa tal-Kumitat. Fl-10 ta’ Novembru 2014, il-Kummissjoni kkonsultat uffiċjalment il-Grupp ta’ Ħidma dwar il-Viża dwar l-abbozz ta’ Regoli ta’ Proċedura għall-Kumitat Konġunt għall-Faċilitazzjoni tal-Viża bejn l-UE u l-Armenja, li ma pprovda ebda kumment. It-test tar-Regoli ta’ Proċedura tħejja fuq il-bażi ta’ dokumenti simili diġà adottati mill-Kummissjoni fil-kuntest ta Ftehimiet oħrajn tal-UE ta’ Faċilitazzjoni tal-Viża fis-seħħ (b’mod partikolari mar-Russja, mal-Ukrajna, mal-Moldova u mal-Ġeorġja).
            
            
            
               3. L-IMPATT FINANZJARJU U BAĠITARJU
            
            
               Din il-proposta ma għandha l-ebda impatt fuq il-baġit tal-UE.
            
            
               2015/0164 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tiddetermina l-pożizzjoni tal-Unjoni Ewropea għal Deċiżjoni tal-Kumitat Konġunt stabbilit skont il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi, fir-rigward tal-adozzjoni tar-regoli ta’ proċedura tal-Kumitat Konġunt
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 77(2), flimkien mal-Artikolu 218(9) tiegħu,
            
            
               Wara li kkunsidra d-Deċiżjoni tal-Kunsill tat-22 ta’ Ottubru 2013 (2013/628/UE) dwar il-konklużjoni tal-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi
                  1
               ;
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi
                  2
                ("il-Ftehim") daħal fis-seħħ fl-1 ta’ Jannar 2014;
            
         
         
            
               (2)L-Artikolu 12 tal-Ftehim jistabbilixxi Kumitat Konġunt ("il-Kumitat");
            
            
               (3)L-Artikolu 12(4) tal-Ftehim jistipula li l-Kumitat jistabbilixxi r-regoli ta’ proċedura tiegħu stess; 
            
            
               (4)Huwa għalhekk xieraq li tiġi determinata l-pożizzjoni tal-Unjoni fir-rigward tar-regoli ta’ proċedura li għandhom jiġu adottati mill-Kumitat,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               1. Il-pożizzjoni tal-Unjoni Ewropea fi ħdan il-Kumitat stabbilit permezz tal-Artikolu 12 tal-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi fir-rigward tal-adozzjoni tar-regoli ta’ proċedura tkun l-abbozz tad-Deċiżjoni tal-Kumitat Konġunt anness ma’ din id-deċiżjoni.
            
            
               2. Korrezzjonijiet tekniċi żgħar għall-abbozz tad-Deċiżjoni jistgħu jiġu miftiehma mir-rappreżentanti tal-Unjoni fil-Kumitat Konġunt mingħajr deċiżjoni ulterjuri tal-Kunsill.
            
            
               Artikolu 2
            
            
               Din id-Deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 289 tal-31.10.2013, p. 1.
               
               
                  
                     (2)
                  ĠU L 289 tal-31.10.2013, p. 2.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 31.7.2015
            COM(2015) 375 final
            ANNESS
            tal-proposta għal
            DEĊIŻJONI TAL-KUNSILL
            li tiddetermina l-pożizzjoni tal-Unjoni Ewropea għal Deċiżjoni tal-Kumitat Konġunt stabbilit skont il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi, fir-rigward tal-adozzjoni tar-regoli ta’ proċedura tal-Kumitat Konġunt
            EMPTY
            
               
         
         
            
               ANNESS
            
            
               DEĊIŻJONi Nru .../2015 TAL-KUMITAT KONĠUNT DWAR IL-FAĊILITAZZJONI TAL-VIŻA
               IMWAQQAF PERMEZZ TAL-
               FTEHIM BEJN L-UNJONI EWROPEA U R-REPUBBLIKA TAL-ARMENJA DWAR IL-FAĊILITAZZJONI TAL-ĦRUĠ TA' VIŻI
            
            
               ta’...... 2015
            
            
               fir-rigward tal-adozzjoni tar-Regoli ta’ Proċedura tiegħu
            
            
               (…/…/…)
            
            
            
               IL-KUMITAT,
            
            
               Wara li kkunsidra l-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta’ viżi (minn hawn 'il quddiem imsejjaħ “il-Ftehim”), u b’mod partikolari l-Artikolu 12(4) tiegħu,
            
            
               Billi dak il-Ftehim daħal fis-seħħ fl-1 ta’ Jannar 2014,
            
            
               IDDEĊIEDA LI JADOTTA R-REGOLI TA’ PROĊEDURA LI ĠEJJIN:
            
            
               Artikolu 1
            
            
               Il-presidenza
            
            
               Il-Kumitat Konġunt ikollu presidenza konġunta minn rappreżentanti tal-Unjoni Ewropea u rappreżentant tar-Repubblika tal-Armenja.
            
            
               Artikolu 2
            
            
               Il-kompiti tal-Kumitat Konġunt
            
            
               (1)F’konformità mal-Artikolu 12(2) tal-Ftehim, il-Kumitat Konġunt dwar il-Faċilitazzjoni tal-Viża jkollu, b’mod partikolari, dawn il-kompiti li ġejjin:
            
            
               (a)li jagħmel monitoraġġ tal-implimentazzjoni tal-Ftehim;
            
            
               (b)li jissuġġerixxi emendi jew żidiet għal dan il-Ftehim;
            
            
               (c)li jirriżolvi tilwimiet li jqumu mill-interpretazzjoni jew l-applikazzjoni tad-dispożizzjonijiet f'dan il-Ftehim.
            
         
         
            
               (2)Il-Kumitat Konġunt dwar il-Faċilitazzjoni tal-Viża jista’ jilħaq ftehim dwar rakkomandazzjonijiet li jkun fihom linji gwida jew "l-aħjar prattiki" biex jassistu fl-implimentazzjoni tal-Ftehim.
            
            
            
               Artikolu 3
            
            
               Laqgħat
            
            
               (1)Il-Kumitat Konġunt dwar il-Faċilitazzjoni tal-Viża jiltaqa’ kull meta jkun meħtieġ, fuq talba mill-Partijiet u mill-anqas darba fis-sena.
            
            
               (2)Il-Partijiet jospitaw il-laqgħa, darba kull wieħed, sakemm ma jkunx miftiehem mod ieħor. 
            
            
               (3)Il-laqgħat tal-Kumitat Konġunt dwar il-Faċilitazzjoni tal-Viża jissejħu mill-Kopresidenti. 
            
            
               (4)Il-Kopresidenti jistabbilixxu data għal-laqgħa u jiskambjaw tali dokumenti kif ikun meħtieġ fil-ħin biex jiżguraw preparazzjoni xierqa, jekk possibbli, erbatax-il jum qabel il-laqgħa.
            
            
               (5)Il-Parti li tospita laqgħa tassumi l-aspetti ta’ loġistika.
            
            
               Artikolu 4
            
            
               Delegazzjonijiet
            
            
               (1)Il-Partijiet jinnotifikaw lil xulxin dwar il-kompożizzjoni intenzjonata tad-delegazzjoni tagħhom mill-inqas sebat ijiem qabel laqgħa. 
            
            
               (2)L-Unjoni Ewropea tkun rappreżentata mill-Kummissjoni Ewropea, assistita minn esperti mill-Istati Membri.
            
            
               Artikolu 5
            
            
               L-aġenda tal-laqgħat
            
            
               (1)Titħejja aġenda proviżorja għal kull laqgħa mill-Kopresidenti mhux aktar tard minn erbatax-il jum qabel il-laqgħa. L-aġenda proviżorja tkun tinkludi l-punti li dwarhom tkun waslet talba għal inklużjoni fl-aġenda għand wieħed mill-Kopresidenti sa mhux aktar tard minn erbatax-il jum qabel il-laqgħa.
            
            
               (2)Kull Parti tista' żżid punti mal-aġenda proviżorja fi kwalunkwe ħin qabel il-laqgħa jekk iż-żewġ Partijiet ikunu jaqblu. Talbiet biex jiżdiedu punti mal-aġenda proviżorja jintbagħtu bil-miktub u jiġu inklużi sakemm dan ikun possibbli. 
            
            
               (3)L-aġenda finali tiġi adottata mill-Kopresidenti fil-bidu ta’ kull laqgħa. Punt li ma jkunx jidher fuq l-aġenda proviżorja jista’ jitqiegħed fuq l-aġenda jekk il-Partijiet jaqblu u jiġi inkluż sakemm dan ikun possibbli.
            
            
               Artikolu 6
            
            
               Ir-rekords tal-laqgħa
            
         
         
            
               (1)Abbozz tar-rekord jitħejja fl-iqsar żmien possibbli mill-Kopresident li jospita l-laqgħa.
            
            
               (2)Ir-rekord, bħala regola ġenerali, ikun jindika fir-rigward ta’ kull punt fuq l-aġenda:
            
            
               (a)id-dokumentazzjoni mressqa lill-Kumitat Konġunt dwar il-Faċilitazzjoni tal-Viża;
            
            
               (b)l-istqarrijiet li Parti tkun talbet li jiddaħħlu; kif ukoll
            
            
               (c)id-deċiżjonijiet li jittieħdu, ir-rakkomandazzjonijiet li jsiru u l-konklużjonijiet adottati rigward punt speċifiku.
            
            
               (3)Ir-rekord ikun jindika wkoll l-individwi tad-delegazzjonijiet rispettivi parteċipanti, flimkien mal-ministeru, l-aġenzija jew l-istituzzjoni li jkunu qed jirrappreżentaw.
            
            
               (4)Ir-rekord jiġi approvat mill-Kumitat Konġunt dwar il-Faċilitazzjoni tal-Viża fil-laqgħa tiegħu li jkun imiss.
            
            
               Artikolu 7
            
            
               Id-deċiżjonijiet u r-rakkomandazzjonijiet tal-Kumitat Konġunt dwar il-Faċilitazzjoni tal-Viża
            
            
               (1)Il-Kumitat Konġunt dwar il-Faċilitazzjoni tal-Viża jieħu d-deċiżjonijiet bi ftehim taż-żewġ Partijiet.
            
            
               (2)Id-deċiżjonijiet tal-Kumitat Konġunt dwar il-Faċilitazzjoni tal-Viża jkollhom it-titolu “Deċiżjonijiet” segwit b’numru tas-serje u b’deskrizzjoni tas-suġġett tagħhom. Id-data li fiha d-deċiżjoni tidħol fis-seħħ tkun indikata wkoll. Id-deċiżjonijiet jiġu ffirmati mir-rappreżentanti tal-Kumitat Konġunt dwar il-Faċilitazzjoni tal-Viża li huma awtorizzati sabiex jaġixxu f’isem il-Partijiet. Id-deċiżjonijiet jitħejjew idduplikati, fejn kull verżjoni tkun ugwalment awtentika.
            
            
               (3)Il-paragrafi 1 u 2 ikunu japplikaw mutatis mutandis għal rakkomandazzjonijiet tal-Kumitat Konġunt dwar il-Faċilitazzjoni tal-Viża.
            
            
               Artikolu 8
            
            
               Spejjeż
            
            
               (1)Kull Parti tkun responsabbli għall-ispejjeż marbuta mal-parteċipazzjoni tagħha fil-laqgħat tal-Kumitat Konġunt dwar il-Faċilitazzjoni tal-Viża, inklużi l-ispejjeż tal-ivvjaġġar u s-sussistenza tal-persunal u l-ispejjeż tal-posta jew tat-telekomunikazzjoni.
            
            
               (2)Spejjeż oħrajn relatati mal-organizzazzjoni tal-laqgħat ġeneralment ikunu koperti mill-Parti li tkun qed tospita l-laqgħa.
            
            
            
               Artikolu 9
            
            
               Il-proċeduri amministrattivi
            
            
               (1)Sakemm ma jkunx deċiż mod ieħor, il-laqgħat tal-Kumitat Konġunt dwar il-Faċilitazzjoni tal-Viża ma jkunux pubbliċi.
            
         
         
            
               (2)Rekords u dokumenti oħrajn tal-Kumitat Konġunt dwar il-Faċilitazzjoni tal-Viża jiġu ttrattati b’kunfidenzjalità.
            
            
               (3)Parteċipanti li mhumiex uffiċjali tal-Partijiet u tal-Istati Membri jistgħu jiġu mistiedna bi ftehim bejn iż-żewġ Kopresidenti u jkunu suġġetti għall-istess rekwiżiti ta’ kunfidenzjalità.
            
            
               (4)Il-Partijiet jistgħu jorganizzaw laqgħat ta’ informazzjoni pubbliċi jew inkella jikkomunikaw ir-riżultati tal-laqgħat tal-Kumitat Konġunt dwar il-Faċilitazzjoni tal-Viża lil membri tal-pubbliku li jkunu interessati.
            
            
               Għall-Unjoni Ewropea
                     Għar-Repubblika tal-Armenja
            
            
               DIKJARAZZJONI KONĠUNTA ANNESSA MAR-REGOLI TA' PROĊEDURA TAL-KUMITAT KONĠUNT GĦALL-ĠESTJONI TAL-FTEHIM BEJN L-UE U L-ARMENJA DWAR IL-FAĊILITAZZJONI TAL-VIŻA
            
            
               Sabiex jiżguraw li l-implimentazzjoni tal-Ftehim issir b’mod kontinwu, armonjuż u korrett, ir-Repubblika tal-Armenja, il-Kummissjoni Ewropea u l-Istati Membri jagħmlu kuntatti informali bejn il-laqgħat formali tal-Kumitat Konġunt, sabiex jittrattaw kwistjonijiet urġenti. Fil-laqgħa li jmiss tal-Kumitat Konġunt, isir rapport dwar dawn il-kwistjonijiet u l-kuntatti informali.